1.  ปัจจัยความเสี่ยง

ปัจจัยเสี่ยงที่มีนัยสำคัญซึ่งเป็นทั้งปัจจัยภายนอกและปัจจัยภายในที่อาจมีผลกระทบต่อการดำเนินงานของบริษัทสรุปได้ดังนี้

1.  ความเสี่ยงจากการเปลี่ยนแปลงทางเทคโนโลยี

เทคโนโลยีสารสนเทศมีการพัฒนาและเปลี่ยนแปลงอย่างรวดเร็ว
จากการดำเนินธุรกิจเป็นผู้ให้บริการสารสนเทศสำหรับธุรกิจแบบครบวงจร (Total Enterprise
Solution Provider) ตั้งแต่การจัดหาฮาร์ดแวร์ ซอฟต์แวร์ พัฒนาซอฟต์แวร์
ตลอดไปจนถึงการวางระบบ การฝึกอบรม การให้คำปรึกษา และการบริการอื่นๆ
แบบเบ็ดเสร็จสำหรับองค์กรขนาดกลางและขนาดใหญ่ ซึ่งมีความต้องการ(Requirements)
เพิ่มขึ้นตามการเปลี่ยนแปลงของเทคโนโลยี บริษัทจึงได้มีการติดตาม
ศึกษาการเปลี่ยนแปลงของเทคโนโลยีต่างๆ อย่างสม่ำเสมอ
เพื่อให้ทันต่อเหตุการณ์และไม่ให้สูญเสียโอกาสทางธุรกิจ
นอกจากนี้ยังมุ่งพัฒนาธุรกิจให้เป็นผู้เชี่ยวชาญในการให้บริการทางด้านเทคโนโลยีสารสนเทศแบบครบวงจร
โดยสร้างมูลค่าเพิ่มและความหลากหลายของสินค้าและบริการให้มากขึ้น
สำหรับการขายสินค้าของบริษัทส่วนใหญ่จะเป็นการสั่งซื้อสินค้าจากลูกค้าก่อน
ทำให้บริษัทสามารถลดความเสี่ยงจากการที่สินค้าล้าสมัยได้

2.  ความเสี่ยงในการพึ่งพาบุคลากร

บุคลากรนับเป็นปัจจัยที่สำคัญยิ่งในการดำเนินธุรกิจบริการด้านเทคโนโลยีสารสนเทศ
ซึ่งจำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษาและพัฒนางานให้ประสบผลสำเร็จและมีความเจริญรุดหน้าอยู่เสมอ
บริษัทจึงได้ให้ความสำคัญในเรื่องการบริหารงานบุคคลเป็นอย่างมาก
และมีนโยบายที่จะส่งเสริมให้พนักงานทุกคนมีความก้าวหน้าในสายงานอาชีพอย่างมั่นคง
ด้วยการจัดให้มีการฝึกอบรมอย่างต่อเนื่องเพื่อพัฒนาทักษะและขีดความสามารถของบุคลากรในด้านต่างๆ
มีการกำหนดผลตอบแทนในระดับที่เหมาะสมและสามารถแข่งขันกับผู้ประกอบการรายอื่นในอุตสาหกรรมเดียวกัน
มีการสร้างสิ่งแวดล้อมที่ดีภายในองค์กรและจัดให้มีสวัสดิการที่ดี
รวมถึงการเสริมสร้างความสัมพันธ์ที่ดีระหว่างบุคลากรภายในบริษัทเพื่อสร้างขวัญกำลังใจให้พนักงานทำงานกับบริษัทในระยะยาว

3.  ความเสี่ยงจากการพึ่งพิงสินค้าจากผู้ผลิตสินค้าน้อยราย

บริษัทได้เริ่มต้นจากการเป็นตัวแทนจำหน่ายผลิตภัณฑ์ฮาร์ดแวร์คอมพิวเตอร์ขนาดกลางจากผู้ผลิตรายใหญ่
ตามด้วยคอมพิวเตอร์ขนาดกลางระบบเปิดและคอมพิวเตอร์แม่ข่ายจากผู้ผลิตรายใหญ่มาอย่างต่อเนื่อง
ซึ่งหากอนาคตบริษัทผู้ผลิตดังกล่าวมีการเปลี่ยนแปลงทางธุรกิจหรือนโยบายการจำหน่ายก็จะส่งผลกระทบต่อบริษัทได้
บริษัทได้ตระหนักถึงความเสี่ยงในด้านนี้
จึงได้ขยายธุรกิจด้วยการจัดหาผลิตภัณฑ์ฮาร์ดแวร์จากผู้ผลิตรายอื่น
และเพิ่มประเภทของผลิตภัณฑ์ฮาร์ดแวร์ให้มีความหลากหลายมากขึ้น
ด้วยการเป็นตัวแทนจำหน่ายผลิตภัณฑ์ระบบเครือข่ายคอมพิวเตอร์ และผลิตภัณฑ์มัลติมีเดีย
นอกเหนือจากผลิตภัณฑ์ฮาร์ดแวร์บริษัทยังได้เป็นตัวแทนจำหน่ายผลิตภัณฑ์ซอฟต์แวร์สำเร็จรูปต่างๆ
ประกอบด้วย ซอฟต์แวร์บริหารเทคโนโลยีสารสนเทศ ซอฟต์แวร์ระบบฐานข้อมูล
ซอฟต์แวร์พัฒนาโปรแกรมประยุกต์ ซอฟต์แวร์สำรองข้อมูลและกู้ข้อมูล
ซอฟต์แวร์ระบบพื้นฐานอินเทอร์เน็ต ซอฟต์แวร์ระบบงานธุรกิจ และซอฟต์แวร์บริหารองค์กร เป็นต้น

ปัจจุบันบริษัทเป็นตัวแทนจำหน่ายผลิตภัณฑ์ฮาร์ดแวร์และซอฟต์แวร์ให้กับผู้ผลิตรายใหญ่ๆ หลายราย
เช่น IBM, Hewlett-Packard, Cisco Systems, SANYO, Canon, Hitachi, ORACLE,
Microsoft, SAP, และ Information Builders เป็นต้น
จึงเป็นการลดความเสี่ยงจากการพึ่งพิงสินค้าจากผู้ผลิตสินค้าน้อยรายลงไปอย่างมาก

4.  ความเสี่ยงจากการแข่งขันสูง

บริษัทดำเนินธุรกิจในอุตสาหกรรมเทคโนโลยีสารสนเทศด้วยการเป็นตัวแทนจำหน่ายฮาร์ดแวร์และซอฟต์แวร์
ซึ่งเจ้าของผลิตภัณฑ์มีการเพิ่มตัวแทนจำหน่ายอยู่ตลอดเวลาเพื่อรักษาและเพิ่มส่วนแบ่งทางการตลาด
ทำให้บริษัทมีการแข่งขันสูงขึ้นจากผู้ประกอบการรายอื่นในธุรกิจประเภทเดียวกัน
และผลที่ตามมาคือมีอัตรากำไรลดลง
บริษัทพยายามลดความเสี่ยงในด้านนี้ลงโดยปรับเปลี่ยนธุรกิจจากการเป็นเพียงตัวแทนจำหน่ายฮาร์ดแวร์และซอฟต์แวร์มาเป็นผู้ให้บริการสารสนเทศสำหรับธุรกิจแบบครบวงจร
(Total Enterprise Solution Provider)
เพื่อสร้างความแตกต่างจากผู้ประกอบการรายอื่นโดย

-   เพิ่มสินค้าฮาร์ดแวร์และซอฟต์แวร์ที่เป็นตัวแทนจำหน่ายให้ครอบคลุมทางด้านเทคโนโลยีสารสนเทศสอดคล้องกับความต้องการของลูกค้าในธุรกิจแต่ละประเภท
    เช่น สถาบันการเงิน ธุรกิจการบริการ บริษัทประกันภัย และโรงงานอุตสาหกรรม เป็นต้น

-   ผลิตซอฟต์แวร์ประยุกต์ให้สอดคล้องกับธุรกิจในประเทศไทย
    ทั้งระบบงานธุรกิจและการบริหารองค์กร เช่น ซอฟท์แวร์ระบบภาษี ระบบเช็ค ระบบเงินเดือน
    ที่เชื่อมต่อกับซอฟต์แวร์ระบบงานธุรกิจ
    และซอฟต์แวร์วิเคราะห์ที่สนับสนุนการตัดสินใจของผู้บริหารสำหรับธุรกิจโรงแรม
    และโรงพยาบาล เป็นต้น

-   ให้บริการด้านเอาต์ซอร์ส (Outsource) เทคโนโลยีสารสนเทศอย่างครบวงจรทั้งฮาร์ดแวร์
    ซอฟต์แวร์และบริการสำหรับลูกค้าที่ไม่ประสงค์ที่จะบริหารงานด้านเทคโนโลยีสารสนเทศด้วยตนเอง